चैनपुर निवासी प्रहलाद चौरसिया के तीन बेटे अजय, ओम प्रकाश और विजय हैं। प्रहलाद, विजय के साथ प्रहलाद वस्त्रालय नाम से कपड़े की दुकान चलाते हैं। विजय मारुति वैन भी किराए पर चलवाता है। कपड़े की दुकान से सटे एक कमरे में विजय अपनी मारुति वैन और बाइक खड़ी करता था। इसी कमरे के बगल में अजय और ओम प्रकाश की किराना, कास्मेटिक्स की दुकानें हैं। परिवार के लोग पिछले हिस्से में रहते हैं, जबकि अगले हिस्से में दुकानें हैं। सुबह करीब नौ बजे प्रहलाद ने अपनी दुकान खोली। 10 बजे बिजली आते ही शार्टसर्किट से दुकान के एक हिस्से में आग लग गई। आग देख प्रहलाद चिल्लाते हुए बाहर भागे। जानकारी होने पर परिवार के लोग फौरन बाहर निकल गए। दुकान में कपड़ा होने के नाते आग तेजी से फैलने लगी। मौके पर जुटे लोगों ने तत्काल पानी फेंकना शुरू कर दिया लेकिन आग कम होने का नाम नहीं ले रही थी। दुकान को चपेट में लेने के बाद आग मारुति वैन वाले कमरे तक पहुंच गई। आग की विकरालता देख लोगों ने थाने फोन किया। घर में रखे रसोई गैस सिलेंडर बाहर निकाल कर फेंके लेकिन मारुति वैन में लगे सिलेंडर पर किसी का ध्यान नहीं गया। इसी बीच मारुति वैन भी लपटों से घिर गई और उसमें लगा सिलेंडर तेज धमाके के साथ ब्लास्ट कर गया। सिलेंडर फटने से आग और बेकाबू हो गई। वहां रखी बाइक और अजय, ओम प्रकाश की दुकानों को चपेट में लेने के साथ ही आग पिछले हिस्से में मकान तक पहुंच गई। घर में रखे सामान जलने के साथ ही दीवारें भी चटकनें लगी। मौके पर पहुंचे थानेदार निहार नंदन कुमार ने ग्रामीणों के साथ आग बुझाने का प्रयास शुरू कर दिया। दोपहर 12 बजे बदलापुर से फायर ब्रिगेड की एक गाड़ी मौके पर पहुंची। करीब दो घंटे की मशक्कत के बाद किसी तरह आग शांत हो सकी। लेकिन तब तक तीनों दुकानों में रखा कपड़ा, किराना, कास्मेटिक्स का पूरा सामान, मकान के 10 कमरों में रखा फर्नीचर, चार टीवी, दो फ्रिज, दो एसी, एक वाशिंग मशीन, आलमारी में रखे नकदी, गहने, कपड़े, बक्सों में रखे रजाई, गद्दे सहित पूरा सामान जल कर राख हो चुका था। दोपहर दो बजे तक मकान और दुकान की दीवारों के चटकने का सिलसिला जारी था। अगलगी में करीब 50 लाख का नुकसान बताया जा रहा है।